ΔΕΛΤΙΟ ΤΥΠΟΥ ΠΑΝΕΛΛΑΔΙΚΟΥ ΣΥΝΤΟΝΙΣΜΟΥ ΣΕΠΕ-ΕΛΜΕ ΣΑΒΒΑΤΟ 12/9/2026
Κυβέρνηση-ΕΕ-ΟΟΣΑ συνεχίζουν την επίθεση  ενάντια στην εκπαίδευση
Είναι η ώρα να στείλουμε μήνυμα αντεπίθεσης 
Πανεργατικός/πανεκπαιδευτικός ΞΕΣΗΚΩΜΟΣ
Όλοι και όλες στις Γενικές Συνελεύσεις
Το Σάββατο 12/9, πραγματοποιήθηκε σύσκεψη συντονισμού ΕΛΜΕ-ΣΕΠΕ.Στη σύσκεψη τοποθετήθηκαν και κατέθεσαν τις προτάσεις τους εκπαιδευτικά σωματεία ΣΕΠΕ/ΕΛΜΕ και συναδέλφισσες-φοι για την οργάνωση κοινών αγωνιστικών κινητοποιήσεων – δράσεων – πρωτοβουλιών ενάντια στην αντιλαϊκή – αντιεκπαιδευτική πολιτική της κυβέρνησης και τον κλιμακούμενο αυταρχισμό της, για τη συνέχεια της μάχης μπροστά στην επίθεση Κυβέρνησης και Υπουργείου Παιδείας.
Συμμετείχαν:
ΣΕΠΕ με απόφαση: Αιγάλεω, Ηρώ Κωνσταντοπούλου, Α΄ Αθηνών, Αριστοτέλης, Αθηνά, Καλλιθέα-Μοσχάτο, Κ. Σωτηρίου, Αργοσαρωνικός, Αμαρουσίου, Περικλής, Γλυφάδας-3Β, Ζακύνθου, Ρήγας Φεραίος, Πειραιά "Η Πρόοδος", Λαγκαδά, Β΄ Θεσσαλονίκης.
[bookmark: _GoBack]ΕΛΜΕ με απόφαση: Β΄ Αθήνας, Άνω Λιοσίων-Ζεφυρίου-Φυλής, Ν. Σμύρνης-Καλλιθέας-Μοσχάτου, Γ΄ Θεσσαλονίκης, Ε΄ Θεσσαλονίκης, Καστοριάς, Β΄ Έβρου, Α΄ Κυκλάδων.
Τα σωματεία και οι εκπαιδευτικοί τοποθετήθηκαν στη σύσκεψη καταθέτοντας τα ακόλουθα:
1. Η περίοδος σημαδεύεται από την όξυνση των ιμπεριαλιστικών ανταγωνισμών, με τον πόλεμο στην Ουκρανία και τη γενοκτονία στην Παλαιστίνη να συνεχίζονται, η αντίσταση του Ιράν έχει οδηγήσει ΗΠΑ-Ισραήλ σε αδιέξοδο, ενώ η Ελλάδα εμπλέκεται όλο και βαθύτερα με ΗΠΑ-ΝΑΤΟ-ΕΕ και το κράτος δολοφόνο του Ισραήλ. Οι δαπάνες για τους εξοπλισμούς και την πολεμική οικονομία καταβροχθίζουν τις δαπάνες για Υγεία και Παιδεία. Τα κοινωνικά αγαθά διαλύονται, αλλά θα δίνουμε για εξοπλισμούς του ΝΑΤΟ και άλλα 3,1 δις για την «ασπίδα του Αχιλλέα» στο κράτος-δολοφόνο του Ισραήλ για τη σφαγή του παλαιστινιακού και λιβανέζικου λαού!
2. Σε αυτό το περιβάλλον θρέφουν το τέρας του φασισμού, με ξενοφοβική, ρατσιστική και εθνικιστική εκστρατεία. Πρόκληση αποτελεί η απελευθέρωση του ναζί Ηλία Κασιδιάρη, του τελεσίδικα καταδικασμένου για τη διεύθυνση της εγκληματικής Χρυσής Αυγής, την Τετάρτη 15/9, μόλις τρεις μέρες πριν την δολοφονία του αγωνιστή αντιφασίστα Παύλου Φύσσα από τη νεοναζιστική εγκληματική οργάνωση Χρυσή Αυγή. Το εκπαιδευτικό και εργατικό κίνημα οφείλει να βρεθεί και πάλι στην πρώτη γραμμή του αντιφασιστικού αγώνα με πρώτο μαζικό κάλεσμα τις αντιφασιστικές συγκεντρώσεις 18/9 σε όλη τη χώρα!
3. Η απονομιμοποιημένη κυβέρνηση, πνιγμένη στα σκάνδαλα και τη διαφθορά συνεχίζει την πολιτική που ενισχύει τους λίγους σε βάρος των πολλών. Μιλάει για σταθερότητα και εννοεί σταθερότητα στη φτώχεια, στην ακρίβεια, στους χαμηλούς μισθούς, στα χιλιάδες κενά στα σχολεία. Σε κάθε αίτημα του εκπαιδευτικού κινήματος και του κόσμου της δουλειάς, απαντά πως δεν μπορεί να υλοποιηθεί αντιτάσσοντας το επιχείρημα πως δεν είναι κοστολογημένο. Όλα τα μέτρα πρέπει να είναι κοστολογημένα και στο όνομα αυτού καταπατώνται οι ανάγκες και το δικαιώματα των ανθρώπων για αξιοβίωτη ζωή. Οι εξαγγελίες του πρωθυπουργού από τη ΔΕΘ αποτελούν εμπαιγμό για εργαζόμενους και συνταξιούχους. Οι μισθοί πείνας και η κλοπή του 13ου–14ου μισθού φτωχοποιεί τους εκπαιδευτικούς με τα ακριβότερα στην Ευρώπη τρόφιμα-ενοίκια-ρεύμα-καύσιμα-φάρμακα και την αγοραστική μας δύναμη στον πάτο της Ευρώπης! Πάνω από 70 δις είναι οι φετινοί φόροι για το θηριώδες πλεόνασμα των 12 δις, ενώ σχεδιάζουν αύξηση των ορίων συνταξιοδότησης. Ακόμα δρομολογούν μείωση των δαπανών για την παιδεία κατά 77 εκατομμύρια για το 2026, σε σχέση με τον προηγούμενο προϋπολογισμό, και εξαγγέλλουν πάνω από 28 δις περικοπές από το κοινωνικό κράτος την επόμενη δεκαετία για τις ανάγκες της πολεμικής οικονομίας.
4. Παράλληλα η δημόσια εκπαίδευση και οι εκπαιδευτικοί δεχόμαστε πρωτοφανή επίθεση. Η Κυβέρνηση προωθεί την ιδιωτικοποίηση των ΑΕΙ, κατηγοριοποιεί σχολεία και εκπαιδευτικούς με την αξιολόγηση, προωθεί την άρση της μονιμότητας και τη χειραγώγηση των εκπαιδευτικών με διώξεις και πειθαρχικά σε όποιον αντιστέκεται. Η ακραία πολιτική της ΕΕ-ΟΟΣΑ που εξυπηρετεί η Κυβέρνηση σημαίνει αύξηση των εξετάσεων, τράπεζα θεμάτων, ΕΒΕ, Εθνικό απολυτήριο, PISA. Η Τεχνική Εκπαίδευση παραδίδεται στις απαιτήσεις των επιχειρήσεων, ενώ στην  Ειδική Αγωγή καταργούν στην πράξη τα Τμήματα Ένταξης και περικόπτουν την Παράλληλη Στήριξη. Προωθούν το πολλαπλό βιβλίο και το Ψηφιακό Φροντιστήριο. Εκατομμύρια ευρώ έχουν δοθεί σε φροντιστήρια και εκδοτικούς οίκους. Όλα αυτά εντείνουν τους ταξικούς φραγμούς στα παιδιά των ασθενέστερων κοινωνικών τάξεων. Η κυβέρνηση παρέδωσε από πέρσι συνολικά 22 δημόσια σχολεία στο Ίδρυμα ΩΝΑΣΗ. Με την υποχρηματοδότηση ανοίγει τον δρόμο στους διάφορους χορηγούς για να μπουν στο δημόσιο σχολείο και να κερδοσκοπήσουν!
5. Έτσι η έναρξη της σχολικής χρονιάς βρίσκει τα σχολεία με ακατάλληλα και ανασφαλή σχολικά κτίρια, την κατάργηση των Σχολικών Επιτροπών και με χιλιάδες κενά και χαμένες ώρες. Έγιναν 5.259 διορισμοί, σχεδόν όσες οι συνταξιοδοτήσεις, ενώ τα κενά ήταν 53.000 περίπου. Πέρσι χιλιάδες θέσεις δεν καλύφθηκαν ποτέ ή πολύ καθυστερημένα. Φέτος την ώρα που τα δηλωμένα κενά είναι περίπου 53.000, το Υπουργείο ανακοίνωσε την πρόσληψη 23.020 αναπληρωτών σε Α/θμια και Β/θμια!
Οι κυβερνητικές δηλώσεις για περικοπές στις πιστώσεις φανερώνουν ότι το Υπουργείο δεν πρόκειται να καλύψει όλα τα κενά ως το τέλος της σχολικής χρονιάς. Για μια ακόμη χρονιά θα δούμε σχολεία με κενά, χιλιάδες χαμένες διδακτικές ώρες για τους/τις μαθητ(ρι)ες), περικοπές και συγχωνεύσεις τμημάτων, τμήματα με 25-27 μαθητές, επιβολή υποχρεωτικών υπερωριών ως «μέσου κάλυψης» των κενών, προσπάθεια για υποχρεωτικό ωράριο 8-2 και αναπλήρωση κενών, υποχρεωτικές μετακινήσεις μαθητών και εκπαιδευτικών σε άλλα σχολεία, πιέσεις στην ειδική αγωγή να καλύπτει ανάγκες της γενικής παιδείας, τοποθετήσεις και αποσπάσεις χωρίς διαφάνεια.
ΜΕ ΟΔΗΓΟ ΤΙΣ ΝΙΚΕΣ ΤΟΥ ΚΑΛΟΚΑΙΡΙΟΥ ΚΑΙ ΟΠΛΟ ΤΗΝ ΑΠΕΡΓΙΑ ΑΠΟΧΗ ΕΝΑΝΤΙΑ ΣΤΗΝ ΑΤΟΜΙΚΗ ΑΞΙΟΛΟΓΗΣΗ ΣΥΝΕΧΙΖΟΥΜΕ!ΥΠΕΡΑΣΠΙΖΟΥΜΕ ΤΟ ΔΗΜΟΣΙΟ ΣΧΟΛΕΙΟ ΚΑΙ ΤΗΝ ΕΡΓΑΣΙΑ ΜΑΣ! 
ΕΙΜΑΣΤΕ ΟΛΕΣ ΚΑΙ ΟΛΟΙ ΑΠΕΡΓΟΙ!
Οι απαλλακτικές αποφάσεις των Πειθαρχικών Συμβουλίων που απάλλαξαν από κάθε κατηγορία τους/τις διωκόμενους/ες νεοδιόριστους/ες είναι μεγάλη νίκη του εκπαιδευτικού κινήματος, του ανυποχώρητου αγώνα και στήριξης των συλλογικών αποφάσεων του κλάδου και των Συλλόγων μας, της αταλάντευτης αλληλεγγύης σε κάθε απεργό ενάντια στον εκφοβισμό και στην αυθαιρεσία. Δύο χρόνια μετά, με την πίεση και επιμονή του ανυποχώρητου αγώνα των εκπαιδευτικών, η Απεργία-Αποχή της ΔΟΕ είναι σε ισχύ και κανείς δεν μπορεί να το αμφισβητήσει αυτό, ούτε και το πιο πρόθυμο κομμάτι της εκπαιδευτικής κοινότητας, που βρίσκεται στα γραφεία των συμβούλων και των Διευθύνσεων. Δεν έχουμε υποπέσει σε καμία πλάνη! Οι εκπαιδευτικοί, ξέρουμε τι κάνουμε εδώ και 40 χρόνια! Δίνουμε τον αγώνα ύπαρξης του δημόσιου σχολείου, ενάντια στην αξιολόγηση και στην εμπορευματοποίηση και ιδιωτικοποίηση του! Υπερασπιζόμαστε τα μορφωτικά δικαιώματα των παιδιών !Συνεχίζουμε ανυποχώρητα με τη συμμετοχή μας στην Απεργία-Αποχή από την ατομική αξιολόγηση μέχρι την κατάργηση της αξιολόγησης.

Μεγάλη παρακαταθήκη και οι δικαστικές αποφάσεις που ακύρωσαν καθαιρέσεις διευθυντών και προϊσταμένων που δεν δέχθηκαν να αξιολογήσουν! Όπως και η δικαίωση των συναδελφισσών για την αδυναμία παροχής «τηλεκπαίδευσης» από το σπίτι τους! Η τεράστια νίκη με την αθώωση και επιστροφή της Χρύσας Χοτζόγλου στο σχολείο μετά από ενάμιση χρόνο δυνητικής αργίας!
Η ΤΡΟΜΟΚΡΑΤΙΑ ΔΕΝ ΘΑ ΠΕΡΑΣΕΙ! ΚΑΤΩ ΤΑ ΧΕΡΙΑ ΑΠΟ ΤΟ ΔΙΚΑΙΩΜΑ ΣΤΗ ΣΥΝΔΙΚΑΛΙΣΤΙΚΉ ΔΡΑΣΗ! 
ΚΑΝΕΝΑΣ ΜΟΝΟΣ ΤΟΥ! ΑΛΛΗΛΕΓΓΥΗ ΣΕ ΚΑΘΕ ΔΙΩΚΟΜΕΝΟ! ΝΑ ΣΤΑΜΑΤΗΣΟΥΝ ΟΙ ΔΙΩΞΕΙΣ!
Το ΥΠΑΙΘΑ και η ΠΔΕ Αττικής, συνεχίζοντας το κρεσέντο αυταρχισμού μέσα στο καλοκαίρι, προχώρησαν την Τετάρτη 5 Αυγούστου 2026  σε κλήση σε απολογία 5 εκπαιδευτικών της ΕΛΜΕ Πειραιά, ανάμεσά τους ο Ακρίτας Καλούσης, μέλος του ΔΣ της ΕΛΜΕ και πρώην μέλος του ΔΣ της ΟΛΜΕ κι ο Γιώργος Καββαδίας, συνταξιούχος εδώ και 2 χρόνια, με την κατηγορία «της αναξιοπρεπούς συμπεριφοράς» που αφορά στη συμμετοχή των εκπαιδευτικών στη στάση εργασίας και την κινητοποίηση που είχε κηρύξει η ΑΔΕΔΥ το 2023 ενάντια στον διαγωνισμό PISA. Στον δε Γ. Καββαδία έχουν προσθέσει και τα παραπτώματα «της κακόβουλης κριτικής των πράξεων της προϊσταμένης αρχής και της μη τήρησης εχεμύθειας». Πρόκειται για έναν ακόμη ξεκάθαρο εκφοβισμό που στόχο έχει την ποινικοποίηση της συνδικαλιστικής δράσης και της συμμετοχής εκπαιδευτικών σε κινητοποιήσεις που έχουν αποφασίσει τα συνδικάτα και τα σωματεία. Η Κυβέρνηση προσπαθεί να εκδικηθεί για τη δικαίωση του αγώνα ενάντια στις διώξεις για συμμετοχή στην απεργία–αποχή από την αξιολόγηση για τους συνάδελφους και τις συναδέλφισσες στην Ανατολική Μακεδονία-Θράκη και στην Πελοπόννησο, για τις προϊστάμενες νηπιαγωγείων που συμμετείχαν στην απεργία-αποχή από την αξιολόγηση, τη δικαίωση συναδέλφων και συναδελφισσών που συμμετείχαν στην απεργία-αποχή από την τηλεκπαίδευση λόγω καιρικών συνθηκών και τη δικαίωση της Χρύσας Χοτζόγλου και την επιστροφή της στο σχολείο. Προτείνουμε την οργάνωση μαζικής κινητοποίηση στα τέλη Σεπτέμβρη-αρχές Οκτωβρίου για τα πειθαρχικά και κινητοποίηση την 30η Σεπτεμβρίου 2026 στην ΠΔΕ Αττικής. 
ΣΥΝΕΧΙΖΟΥΜΕ ΤΟΝ ΑΓΩΝΑ! ΜΠΟΡΟΥΜΕ ΝΑ ΝΙΚΗΣΟΥΜΕ!
Μπροστά στη γενικευμένη  επίθεση στο δημόσιο σχολείο και τους εκπαιδευτικούς και την πολιτική πυγμής και αυταρχισμού της κυβέρνησης, ο μόνος δρόμος είναι πολύμορφος, ανυποχώρητος, αποφασιστικός αγώνας διαρκείας με επαναλαμβανόμενες μορφές, με συνολικό αγωνιστικό σχέδιο και βάθος, με συγκεντρώσεις, πανελλαδικά συλλαλητήρια και διαδηλώσεις σε όλη τη χώρα, με καταλήψεις και κινητοποιήσεις: να πάρουμε την υπόθεση του αγώνα στα χέρια μας για αυξήσεις στους μισθούς, ενάντια στις διώξεις και τον πειθαρχικό νόμο των απολύσεων, της συνταγματικής αναθεώρησης και της διάλυσης της δημόσιας παιδείας. 
Πρώτος σταθμός η μαζική συμμετοχή στις Γενικές Συνελεύσεις που θα αποφασίσουν αγωνιστικό πρόγραμμα για το επόμενο διάστημα το οποίο θα καταθέσουν στην Ολομέλεια Προέδρων της ΔΟΕ στις 26/9.Το αγωνιστικό πρόγραμμα θα είναι ανοιχτό στις εξελίξεις και οι Γ.Σ., μετά από κάθε απεργιακό βήμα, θα επιβεβαιώνουν τη συνέχιση και κλιμάκωση του αγώνα.Δύναμή μας η μαζικότητα και τα συλλογικά μας όργανα, οι ΓΣ, τα πρωτοβάθμια σωματεία και ο συντονισμός τους, που τα προηγούμενα χρόνια αποτέλεσαν την ατμομηχανή του αγώνα κατά της αξιολόγησης, ενάντια στην πολιτική αυταρχισμού, των διώξεων και των πειθαρχικών.
ΠΡΟΤΑΣΕΙΣ ΑΓΩΝΑ ΚΑΙ ΔΡΑΣΕΩΝ ΠΟΥ ΚΑΤΑΤΕΘΗΚΑΝ:
· ΣΕΠΕ και ΕΛΜΕ παίρνουν όλα τα μέτρα ώστε να εξασφαλιστεί η μαζικότητα των Γενικών Συνελεύσεων
· Προχωράμε σε κοινή αφίσα των σωματείων για τις ΓΣ και καλούμε όλα τα σωματεία να συνυπογράψουν.
· Καλούμε ΔΟΕ και ΟΛΜΕ να κηρύξουν κλαδική απεργία 30/9 κηρύσσοντας την έναρξη παρατεταμένου αγώνα διαρκείας.  
· ΣΕΠΕ και ΕΛΜΕ, στην περίπτωση που οι ομοσπονδίες ΔΟΕ και ΟΛΜΕ, δεν καλέσουν σε απεργία, προκηρύσσουν στάσεις εργασίας 30/9  και οργανώνουν από κοινού διαδηλώσεις /κινητοποιήσεις.
· Οργανώνουμε άμεσα διαδικτυακή εκδήλωση με δικηγόρους του κινήματος που θα μας ενημερώσουν σχετικά με τις απαλλακτικές αποφάσεις των διωκόμενων απεργών με πειθαρχικά για την αξιολόγηση.
· Οργανώνουμε ημέρα δράσης ενάντια στα πειθαρχικά και στις συνδικαλιστικές διώξεις (ενδεικτικά 5/10)
· Οργανώνουμε καμπάνια, κινητοποιήσεις διεκδικώντας αυξήσεις στους μισθούς.
· Καμπάνια ενημέρωσης ενάντια στη Συνταγματική αναθεώρηση
· Συμμετέχουμε σε κοινή σύσκεψη που καλεί η ΠΕΣΕΚ 24/9
· Οργανώνουμε και συμμετέχουμε σε όλες τις δράσεις της αντιφασιστικής εβδομάδας  μπροστά στην επέτειο της Δολοφονίας του Παύλου Φύσσα που κορυφώνονται 18/9 με την μεγάλη αντιφασιστική πορεία 
· Στηρίζουμε την κινητοποίηση στην Π.Δ.Ε Κεντρ. Μακεδονίας, την Τετάρτη 16/9, για να απαιτήσουμε απαλλακτικές αποφάσεις για όσους έχουν ήδη κληθεί σε απολογία και να μπουν στο αρχείο  τα υπόλοιπα πειθαρχικά.
· Οργανώνουμε κινητοποίηση στην ΠΔΕ Αττικής στις 30/9 ενάντια  στις πειθαρχικές διώξεις και για αλληλεγγύη στους συναδέλφους μας που εκείνη την μέρα καλούνται σε απολογία
· Οργανώνουμε νέο συντονισμό ΣΕΠΕ και ΕΛΜΕ μετά τις ολομέλειες προέδρων
· Παίρνουμε ξανά πρωτοβουλία αντίστοιχη με την προηγούμενη <Ένα σχολείο για τη Γάζα>
· Στηρίζουμε την πρωτοβουλία για αλληλεγγύη στους φοιτητές Ιατρικής στη Γάζα
ΠΡΟΤΑΘΗΚΑΝ ΑΙΤΗΜΑΤΑ ΑΙΧΜΗΣ ΚΑΙ ΔΙΕΚΔΙΚΗΣΗΣ
· Κατάργηση όλου του νομοθετικού πλαισίου που αφορά την αξιολόγηση και το νέο πειθαρχικό δίκαιο. Να σταματήσουν οι διώξεις και τα πειθαρχικά, πλήρη απαλλαγή όλων των διωχθέντων για συμμετοχή στην Απεργία-Αποχή και συνδικαλιστικών διώξεων. Μονιμοποίηση ΟΛΩΝ των νεοδιόριστων.
· Όλες και όλοι υπογράφουμε την συμμετοχή μας στην Απεργία –Αποχή από την ατομική αξιολόγηση. Τα σωματεία συλλογικά ανακοινώνουν τα Βήματα Συμμετοχής στην ΑΑ.
· Αγωνιζόμαστε ενάντια στην αξιολόγηση Σχολικής Μονάδας με τη μορφή που κάθε σύλλογος έχει επιλέξει
·  Πρώτος καθαρός κατώτατος μισθός για τον εκπαιδευτικό 1200 ευρώ, αυτόματη τιμαριθμική αναπροσαρμογή, επιστροφή 13ου και 14ου στο δημόσιο, ακώλυτη μισθολογική και βαθμολογική προαγωγή για όλους τους εκπαιδευτικούς. Να προσμετρηθεί η διετία 2016 – 2017 που έχει «παγώσει».   Καμία σύνδεση της αξιολόγησης με τον μισθό – μπλοκάρουμε τις αξιολογικές διαδικασίες. 
· Μόνιμοι μαζικοί διορισμοί εκπαιδευτικών στην Α/θμια και Β/θμια. Άμεσος διορισμός/μονιμοποίηση ΟΛΩΝ των αναπληρωτών που έχουν έστω και μία σύμβαση αποκλειστικά με το πτυχίο και ολόκληρη την προϋπηρεσία. Καμία απόλυση αναπληρωτή/τριας. Κατάργηση του νόμου 4589/19 (προσοντολόγιο). Όχι στον γραπτό ΑΣΕΠ, συνέντευξη και κάθε είδους φίλτρου για το δικαίωμα στην εργασία.
· Να καταργηθεί - να μην εφαρμοστεί το νέο πειθαρχικό των απολύσεων και ποινικοποίησης των αγώνων και της συνδικαλιστικής δράσης.
· Να καλυφθούν τώρα όλα τα κενά σε ειδική και γενική αγωγή, σε όλα τα σχολεία και σε όλες τις εκπαιδευτικές δομές. Όχι στις υποχρεωτικές υπερωρίες και στις συμπτύξεις ωρών διδασκαλίας. 
· Όχι στην ιδιωτικοποίηση της εκπαίδευσης, τα Ωνάσεια, τα πρότυπα και τα σχολεία μπακαλορεά. 
· Όχι στο νέο σχολείο των ανισοτήτων και ταξικών φραγμών. Κατάργηση  εξεταστικών πλεγμάτων (ΕΒΕ, Τράπεζα Θεμάτων, PISA), όχι σε νέους φραγμούς (Εθνικό Απολυτήριο).
· Πλήρη σύνταξη στα 30 χρόνια εργασίας ,ή στα 58 για άνδρες και 55 για γυναίκες. Αυξήσεις και 13η, 14η σύνταξη. Κατάργηση όλων των αντιασφαλιστικών νόμων. (Αίτημα για  τριπλασιασμό του εφάπαξ προτάθηκε από ορισμένα σωματεία).Να επανέλθει το κόστος εξαγοράς συντάξιμου χρόνου στα επίπεδα πριν το 2016, δηλαδή στο 6,67% (110 €) ανεξάρτητα από το εάν έχει κάποιος/α κάνει αίτηση πριν τις 31/12/2016 ή όχι. Να αναγνωριστεί η στρατιωτική θητεία χωρίς εξαγορά.
· Όχι στην παράδοση της τεχνικής εκπαίδευσης στην αγορά, τη φτηνή κατάρτιση, στα νέα σχέδια για «ακαδημίες» στην τεχνική εκπαίδευση και στην υπονόμευση του δημόσιου χαρακτήρα των ΕΠΑΛ. 
· Ριζική μείωση μαθητών στο τμήμα  / 15 μαθητές! Να επανέλθει το διδακτικό ωράριο στα όρια του 2013 στη Β/θμια και αντίστοιχο ωράριο να ισχύσει και στην Α/θμια.
· ΛΕΥΤΕΡΙΑ ΣΤΗΝ ΠΑΛΑΙΣΤΙΝΗ! – Καμιά συνεργασία με το κράτος δολοφόνο του Ισραήλ. Όχι στην εμπλοκή της χώρας σε πολεμικές επιχειρήσεις. Κάτω τα χέρια από την Βενεζουέλα.
· Ενιαίο δωδεκάχρονο δημόσιο δωρεάν υποχρεωτικό σχολείο, δίχρονη υποχρεωτική προσχολική αγωγή κι εκπαίδευση για όλα τα παιδιά. 
